लंदन ओलिंपिक : गैस पीड़ितों का पक्ष रखेगा आईओए  
आईओए ने कहा कि वह डाओ केमिकल को लंदन ओलिंपिक का प्रायोजक बनाए जाने से जुड़ी भोपाल गैस पीड़ितों की चिंताओं को आयोजकों के सामने रखेगा।
भारतीय ओलिंपिक संघ (आईओए) ने सोमवार को कहा कि वह डाओ केमिकल को लंदन ओलिंपिक का प्रायोजक बनाए जाने से जुड़ी भोपाल गैस पीड़ितों की चिंताओं को ओलिंपिक के आयोजकों के सामने रखेगा। डाओ को भोपाल में 1984 में हुई भयानक गैस त्रासदी का जिम्मेदार माना जाता है।  आईओए के कार्यकारी प्रमुख विजय कुमार मल्होत्रा ने कहा कि पूर्व ओलिंपिक खिलाड़ियों, आईओए और सरकार इस बात से खुश नहीं कि कि डाओ जैसी खराब छवि वाली कम्पनी का नाम ओलिंपिक से जुड़ा है।  इससे पहले, केंद्रीय खेल मंत्री (स्वतंत्र प्रभार) अजय माकन ने केंद्र सरकार की से सोमवार को एक पत्र लिखकर आईओए को डाओ से जुड़ा मामला अंतरराष्ट्रीय ओलिंपिक समिति (आईओसी) के सामने रखने का निर्देश दिया था।  माकन ने एक पत्र के माध्यम से आईओए का ध्यान इस बात की ओर आकर्षित किया कि डाओ को लंदन ओलिंपिक का प्रमुख प्रायोजक बनाने को लेकर गैस पीड़ितों और भोपाल के कई पूर्व ओलिंपिक खिलाड़ियों ने अपना विरोध दर्ज कराया है।  विश्व की प्रमुख रसायन कम्पनियों में से एक डाओ ने वर्ष 2010 में आईओसी के साथ करार करते हुए लंदन ओलिंपिक का वैश्विक प्रयोजक होने का अधिकार हासिल किया था।   साथ ही इस कम्पनी ने लंदन ओलिंपिक आयोजन समिति के साथ करार करते हुए ओलिंपिक स्टेडियम के ऊपर फेब्रिक की परत चढ़ाने के काम का खर्च उठाया था। कम्पनी का नाम लंदन ओलिंपिक के 25 प्रमुख प्रायोजकों में शामिल है।  डाओ को लंदन ओलिंपिक का प्रायोजक बनाने से नाराज भोपाल गैस पीड़ितों और पूर्व ओलिंपिक खिलाड़ियों ने इस आपदा की 27वीं वर्षगांठ की पूर्व संध्या पर शुक्रवार को लंदन ओलिंपिक आयोजन समिति के अध्यक्ष सबास्टियन कोए का पुतला जलाया था।  इस मसले पर अपना पक्ष रखते हुए मल्होत्रा ने कहा, "हम इस मामले पर कार्यकारिणी की बैठक में चर्चा करेंगे। यह बैठक 15 दिसम्बर को होगी। हम खिलाड़ियों, सरकार और एनजीओ की चिंताओं से वाकिफ हैं।"  "हम इस मामले को पूरी गम्भीरता से लेते हुए सरकार की मदद से लंदन ओलिंपिक के आयोजकों से बात करेंगे। हम आयोजकों को यह बताने का प्रयास करेंगे कि ओलिंपिक से डाओ का नाम जुड़ने से गैस पीड़ित किस हद तक आहत हैं।"  "हम जानते हैं कि भारत में ही नहीं, बल्कि पूरी दुनिया में डाओ का नाम ओलिंपिक से जुड़ने का विरोध हो रहा है। आईओए ओलिंपिक चार्टर के तहत कुछ बातों को लेकर विवश है। हम इस चार्टर के दायरे में रहकर इस मामले को आईओसी और आयोजकों तक पहुंचाने का भरपूर प्रयास करेंगे।"  दिसम्बर 2-3, 1984 की रात को भोपाल स्थित यूनियन कार्बाइड के संयंत्र से गैस रिसाव हुआ था, जिसके कारण 15,000 लोगों की जान चली गई थी। अकेले 3 दिसम्बर को 3000 से अधिक लोग मारे गए थे। इसके अलावा विषैली गैस के दुष्प्रभाव के कारण लाखों लोग शारीरिक रूप से अक्षम हो गए।